钦定古今图书集成/明伦汇编/官常典/第091卷 > 蔡王信
## 钦定古今图书集成/明伦汇编/官常典/第091卷 > 蔡王信

按《五代史》本传：“蔡王信，高祖之从弟也。高祖镇太原，
以信为兴捷军都指挥，便领义成军节度使，徙领许
州。高祖寝疾，隐帝当立为嗣，杨邠等受顾命，不欲信
在京师，乃遣信就镇，信涕泣而去。信所至黩货，好行
杀戮。军士有犯法者，信召其妻子，对之刲剔支解，使
自食其肉，血流盈前，信命乐饮酒自如也。杨邠等死”，
信大喜，谓其僚佐曰：“吾尝谓天无眼，而使我郁郁于
此者三年矣。主上孤立，几落贼手，诸公可以劝我一
杯矣。”已而闻难作，信忧不能食。周太祖军变于澶州，
王峻遣前申州刺史马铎以兵巡检许州，信乃自杀。
周太祖即位，追封蔡王